U Rijeci zbog vrućina umrlo 6 ljudi: Dolazi novi toplinski val

Treba uzimati do 2,5 litara vode na dan, i to polako. Treba nositi adekvatnu odjeću, a klima u prostorijama ne bi trebala biti više od 8 stupnjeva niža nego vani

<p>Prošli je vikend zbog posljedica visokih temperatura kolabirao veliki broj mladih ljudi. Također od srčanog zatajenja preminulo je šest kroničnih starijih bolesnika.</p><p>Sve je potvrdio Zavod za hitnu medicinu u Rijeci. Dodali su da tijekom ljetnih mjeseci, odnosno lipnja, srpnja i kolovoza, dnevno bilježe oko 110 intervencija. I Hitna u Istri ima pune ruke posla. Od 1. lipnja do danas intervenirali su, između ostalog, i zbog devet utopljenika, od kojih su dva spašena. U Istri se s porastom vrućine i broja turista povećava broj intervencija Hitne pomoći za više od 40 posto u odnosu na period izvan sezone.</p><p>Jedino se u Zagrebu mogu pohvaliti da imaju nešto manje intervencija.</p><p>- Čini se da su ljudi počeli slušati savjete liječnika i više se paziti jer od početka ljeta imamo nešto manje intervencija u odnosu na isto razdoblje prošle godine, a puno manje u odnosu na isto razdoblje prije četiri godine - rekao je doktor Mladen Hron, voditelj smjene zagrebačke Hitne pomoći. Dodao je da u vrijeme toplinskih udara imaju tek od 3 do 5 posto više intervencija nego ostalih dana. Savjetovao je kroničnim bolesnicima, starijim ljudima, trudnicama i ljudima s djecom da za takvih dana uopće ne izlaze između 10 i 17 sati.</p><p>- Treba uzimati do 2,5 litara vode na dan, i to polako. Treba nositi adekvatnu odjeću, a klima u prostorijama ne bi trebala biti više od 8 stupnjeva niža nego vani. Alkohol i kavu treba strogo izbjegavati, a jesti treba voće i povrće te jušnu hranu - zaključio je Hron.</p><p>Slavonija se zadnjih nekoliko dana prži na temperaturama iznad 30 stupnjeva. Najtopliji je bio petak, kad je u Gradištu kraj Županje izmjereno 35,6 stupnjeva. Za sada nema službenih podataka o tome je li netko umro zbog vrućine. Zbog visokih temperatura i liječnici karlovačke Hitne pomoći imaju povećan broj intervencija. Tvrde da se ljudi ruše jer ne uzimaju dovoljno tekućine, a to se posebno odnosi na kronične bolesnike i građane starije životne dobi. Iz DHMZ-a su izvjestili da će se danas temperatura popeti do 38 Celzijevaca.</p><h2>Starac preminuo na plaži u Trogiru</h2><p>Mrtvo tijelo muškarca (83) nađeno je na jednoj trogirskoj plaži u nedjelju rano ujutro. Našle su ga konobarice tamošnjega kafića. Policija je potvrdila da je umro prirodnom smrću. </p>